Ванда/11
ПОЈАВА V 

              Богор и Гостовит с младим племићима. Доцније Богомил са старостама. 

БОГОР: 
Сложни старци, сложни ми; два стана 
Са супротне двије тачке пошла! 
Хоће ли се вешто мимоићи, 
Ил' сударит' страшно међу собом? 
ГОСТОВИТ: 
Живота ми! старосте ће данас 
Мирно нам се уклонити с пута, 
Или својом поквасит' га крвљу. 
БОГОР: 
Гостовите без потребе крајње 
Не притичи тако крајњој мјери; 
А најгорем у случају треба 
Да врховном свећенику главу 
Поштедимо. Ма да је тај Ванди 
Сад противан, смрт његову она 
Никада нам не би опростила. 
(Улази Богомил са старостама.) 
БОГОМИЛ: 
Заузмимо мјеста, и пошљимо 
По краљицу. Ти јој, Влатко, јави 
Да је Леси чекају у в'јећу. 
(Старостама на по гласа.) 
Пријатељи, договорисмо се: 
Ја ћу радо нијемилом уста 
Заклопити, да ми из њих не би 
Излетиле раздражљиве р'јечи; 
Али за то ви ћете свом снагом 
Вашег ума и важношћу чина 
Упети се да је савладате. 
1. СТАРОСТА: 
Готови смо на покушај сваки; 
Ну нећемо, на ново велимо, 
Да мачеви лешки умоче се 
У крв лешку за ствар овакову.

Ванда